66. schôdza NR SR - 7.deň - A. dopoludnia
Dátum: 2022-06-23
Poslanec: Mazurek, Milan (-)
Druh vystúpenia: Vystúpenie v rozprave

66. Milé kolegyne, kolegovia, práve včera to bolo, keď Igor Matovič z tejto sály vybehol pomaly ako Mehmed II. od Konštantínopola šťastný, že zničil všetko, čo pred ním stálo a radoval sa z toho, aký úspech vlastne dosiahol a dnes má práve táto vládna koalícia reálne šancu na reparát. Ukázať, že im naozaj záleží na tom, aby pomohli všetkým obyvateľom Slovenskej republiky a nerobili si trápnu naozaj úbohú a primitívnu predvolebnú kampaň, ktorá v tomto roku nechá napospas všetkých obyvateľov Slovenskej republiky akurát s bonusom, že im v rámci samospráv zásadne navýši poplatky. A to navýšenie poplatkov, ktoré sa bude týkať nielen tých mladých rodín a rodín s deťmi, ktoré v tomto roku dostanú len omrvinky a sľubovaná hypotetická mačka vo vreci má prísť až od budúceho roku. Ale to navýšenie cien sa bude týkať aj dôchodcov, ktorých táto vláda, ako vidíte, úplne kašle a to je úplne bez diskusie. Táto vláda na dôchodcov a ďalších ľudí, ktorí nutne potrebujú pomoc kvôli spackaným veciam, ktoré práve táto vláda spôsobila, úplne kašle. Tie sankcie a tie nepremyslené kroky, tie dva roky totalitných covidových opatrení, to všetko zruinovalo ekonomiku natoľko, že dnes čerpáme tie pomyselné dôsledky. Dnes čerpáme tie "výhody". Tú nekonečnú infláciu, to neuveriteľné zdražovanie a to klesanie reálnych miezd a vláda sa tvári, že všetko je v poriadku. Veď už predsa vyhrali. Už predsa s pomocou prišli. Od budúceho roka aj takou, že každý normálny človek sa len chytá za hlavu. Čo to týmto plénom a akým spôsobom vlastne prešlo. Preto ja vítam každý zmysluplný opozičný návrh na to, aby sa myslelo aj na dôchodcov. 1,3-percentná valorizácia dôchodkov je jednoznačne pľuvanec do tváre všetkým ľuďom, ktorí na Slovensku poctivo makali. Ľuďom, ktorí naozaj budovali tento štát, tvorili tu hodnoty, vychovávali tomuto štátu deti a postavili aj toto tu plénum, v ktorom dnes sedíme a v ktorom poslanci vládnej koalície na týchto ľudí zvysoka kašlú. Preto každé jedno navýšenie tejto valorizácie, či o 1, či o 3 alebo toľko, koľko by chceli v rámci Slovenskej Jednoty dôchodcov, každé jedno navýšenie tejto valorizácie, samozrejme, podporíme. Pretože vláda sa nemôže tváriť, že nemá peniaze. Okrem tých nezmyselných stíhačiek, ktorých nákup ste nejakým spôsobom neprerušili. Teraz máte ďalší nákup transportérov a stále idú do zbrojenia stovky miliónov eur. Dokonca miliardy eur a veľká časť toho materiálu, ktorý účelovo kupujete, dokonca končí na Ukrajine. Míňate nekonečné prostriedky, nekonečné finančné zdroje na veci, ktoré obyvateľom nielenže nepomáhajú, ale vyslovene škodia. Vy z daní občanov Slovenskej republiky platíte veci, ktoré škodia týmto občanom a škodia predovšetkým ľuďom, na ktorých totálne kašlete, medzi ktorých patria aj dôchodcovia, medzi ktoré patria aj tie rodiny, ktorým ste, prízvukujem, v tomto roku nepomohli prakticky nijako, len vyššími cenami. Medzi tieto skupiny patria aj ľudia, ktorí nemajú deti, ľudia, ktorí sú invalidní dôchodcovia, proste všeobecne všetci občania Slovenskej republiky, ktorí nepatria medzi vašich vyvolených kamarátov, poslancov Národnej rady alebo zamestnancov na rôznych sekciách ministerstiev, kde si rozdávate rekordné odmeny každý jeden rok. Každý jeden rok, lebo taká je skutočná povaha tejto vlády. Preto do nekonečna sa tváriť, že všetko je v poriadku a všetci budeme čakať, kým Matovičovi skončí taká tá povestná mánická fáza a dá sa aspoň z časti do poriadku, prestane mu hrabať natoľko, ako mu hrabe teraz, to jednoducho nie je pre slovenských občanov žiadne riešenie. A čo je to za vízia budúcnosti? Vy musíte niečo robiť a nerobíte nič, preto je dobré, keď z opozície prichádzajú aspoň nejaké návrhy, ja za to budem hlasovať vždy. Ja dokonca zahlasujem za každý dobrý návrh, ktorý príde z vašich radov, zatiaľ ste žiadny zmysluplný v posledných mesiacoch nedali, lebo na ľudí kašlete. Tak dnes, ak vidíte aspoň malý potenciál zlepšenia, ak vidíte, že tie vaše trápne výhovorky o tom, že nie sú finančné zdroje, že nie sú peniaze na to, aby ste zmysluplne mohli pomáhať skupinám ľudí, ktorí to naozaj potrebujú, ak nie tým, že im valorizujete mzdy a valorizujete dôchodky, tak aspoň tým, že im znížite ceny tých základných tovarov a služieb, ktoré nevyhnutné potrebujú ku každodennému životu. To je aj návrh, ktorý zase predkladá naše hnutie Republika v rámci všetkých tých opozičných návrhov, ktoré sa snažia riešiť tú ťažkú situáciu, do ktorej ste občanov dostali, tak tie návrhy podporte, vezmite ich za svoje, navrhnite ich, tlačte na tých svojich predstaviteľov, veď to nemôže donekonečna fungovať tak, že celá slovenská verejnosť sa bude postarať na to, ako sa Matovič so Sulíkom háda. A závidieť Poliakom, závidieť Maďarom, závidieť všetkým štátom, ktoré majú normálne príčetné vlády, ktoré aspoň čosi robia na rozdiel od vás. Donekonečna to takto fungovať nemôže a donekonečna tých ľudí nemôžete nechať napospas, aby si vytrpeli to, čo ste vy svojou tuposťou a nekonečnou aroganciou spôsobili. Preto je to na vás, ukážte, či vám aspoň trochu záleží na tých ľuďoch, či aspoň o tých viac ako 3 % zvýšite tú valorizáciu dôchodkov, alebo ukážete, že vám nielen nezáleží ani na tých rodinách s deťmi, ani na tých dôchodcoch, ani všeobecne na občanoch Slovenskej republiky. A keď ste neschopní, platí to, čo vám tu radím v každej jednej rozprave, ak sa nedokážete dohodnúť ani na tom, akú farbu má tráva, lebo človek už vidí, že vy sa hádate na každej jednej veci. Aj dnešný deň bol začatý tým, že sa tu zase SaS-ka hádala s ďalšími týmito vašimi údajne koaličnými partnermi. Tak to vzdajte, položte to, vyhláste predčasné voľby, proste nechajte tým ľuďom slobodu, nech sa rozhodnú a nech sa vás zbavia, nech už majú pokoj, lebo toto, čo sa tu deje v tomto pléne každý jeden deň, už nikoho nezaujíma. Ľudia fakt chcú vidieť nejaké výsledky. A je smutné, keď občan Slovenskej republiky musí len s takou závisťou pozerať za hranice do Maďarska, ako sa zrazu všetko dá. Ako dnes prichádzajú štatistiky priamo od Eurobarometru, že Maďari si za svoje priemerné výplaty dokážu kúpiť ďaleko viac ako Slováci. Vy uvrhávate Slovensko na posledné miesta v rebríčkoch chudobných krajín Európskej únie, to je výsledok vašej dvojročnej vlády. A stále máte nejaký dôvod na úsmech, na úsmev, na pocit, že vy ste tu odtrhnutí od reality za týmito veľkými múrmi, že vás sa všetky problémy obyvateľov Slovenskej republiky netýkajú. Preto zopakujem, zahlasujem za tento návrh zákona, dúfam, že bude poslaný do druhého čítania, tak ako aj ďalšie opozičné návrhy, ktoré som tu spomenul. A keď nie ste vy schopní niečo dobré urobiť, tak sa aspoň odtrhnite od tej falošnej straníckej disciplíny a podporte to, o čom ste presvedčení, že je dobré a môže ľuďom pomôcť.